作者:盧祖皋
標題:賀新郎
內容:挽住風前柳。問鴟夷、當日扁舟，近曾來否。月落潮生無限事，零亂茶煙未久。漫留得、蓴鱸依舊。可是從來功名誤，撫荒祠、誰繼風流後。今古恨，一搔首。江涵雁影梅花瘦。四無塵、雪飛風起，夜窗如晝。萬里乾坤清絕處，付與漁翁釣叟。又恰是、題詩時候。猛拍闌干呼鷗鷺，道他年、我亦垂綸手。飛過我，共尊酒。